EOH verkoop firma, kry R444 miljoen | Netwerk24
EOH verkoop firma, kry R444 miljoen
Deur Elvira Wood 02 Julie 2019 08:53
EOH het die daad by die woord gevoeg en van sy bates begin verkoop.
EOH het in April aangekondig dat hy beplan om R1 miljard in te samel deur van sy bates te verkoop.Foto:
Luidens ’n verklaring wat die maatskappy Dinsdag uitgereik het, het hy ’n belang van 70% in Construction Computer Software (CCS) vir R444 miljoen aan die Duitse tegnologiefirma RIB verkoop.
CCS is ’n afdeling van EOH se filiaal EOH Mthombo wat tegnologiedienste vir die konstruksiesektor lewer.
Hoewel EOH vir eers steeds ’n 30%-belang in CCS gaan besit, het hy wel die keuse om dit ná Desember 2022 ook aan RIB te verkoop.
Dié transaksie is die eerste een nadat EOH in April aangekondig het dat hy beplan om R1 miljard in te samel deur van sy bates te verkoop.
Hy wil dié geld gebruik om sy skuld te delg.
Benewens CCS beplan EOH om sy hulpbronbeplanner vir ondernemings (ERP) in die Midde-Ooste en Afrika te verkoop.
Die tegnologiemaatskappy het die afgelope maande die wind van voor gehad nadat hy van korrupsie met staatskontrakte beskuldig is.
Dié bewerings het daartoe gelei dat die Amerikaanse tegnologiereus Microsoft in Maart vanjaar sy jare lange ooreenkoms met EOH Mthombo beëindig het.
EOH Mthombo was ’n groot herverkoper van Microsoft-lisensies in Suid-Afrika.
’n Fluitjieblaser het in November 2018 ’n klag by die Amerikaanse markreguleerder, die Securities and Exchange Commission (SEC), aanhangig gemaak en ook aan Microsoft se direksie geskryf oor beweerde korrupsie met staatskontrakte by EOH.
Meer oor: Eoh | Eoh Holdings | Microsoft | Tegnologiemaatskappye | Tegnologie